Wenners van Sanlampryse vir jeugboeke bekend | Netwerk24
Deur Kunsredaksie 07 November 2017 20:30
Carin Krahtz se omslag vir Blou is nie 'n kleur nie.
Verhale oor mishandeling, kuberboelies, die disintegrasie van gesinne, oorlewing in 'n post-apokaliptiese Suid-Afrika en verbode liefde . . . uitdagings waarmee jong mense van vandag worstel en kan identifiseer.
Dít word weerspieël in die wenners van vanjaar se Sanlampryse vir jeugboeke.
Skrywers van die wenboeke, wat die ryke verskeidenheid en talent in plaaslike jeugliteratuur bevestig, is Dinsdagaand in Johannesburg bekroon.
Die Sanlampryse word tweejaarliks toegeken vir nuwe manuskripte. 'n Rekordgetal van 134 inskrywings is vanjaar ontvang in die drie kategorieë: Afrikaans (33 inskrywings), Engels (55 inskrywings), Afrikatale (46 inskrywings in agt tale).
Jan Vermeulen se Soen.
Twee wenners (goud en silwer) is in elke kategorie aangewys. Prysgeld van altesame R90 000 is toegeken nadat Sanlam die prysgeld tot R20 000 vir goud en R10 000 vir silwer in elke kategorie verhoog het.
Carin Krahtz, skrywer van die gewilde Elton April-jeugverhale, wen goud vir Blou is nie 'n kleur nie.
Die storie gaan oor die disintegrasie van 'n disfunksionele voorstedelike gesin in Pretoria, gesien uit die oogpunt van die 16-jarige Vicky. Die beoordelaars het Blou is nie 'n kleur nie beskryf as 'n universele verhaal "wat jou op die krop van jou maag slaan", maar wat getemper word deur
New Keepers van Jayne Bauling.
skerpsinnige dialoog en humor.
Carin woon in Centurion.
Jan Vermeulen kry silwer vir Soen, 'n speurverhaal "wat die leser deurgaans op die punt van sy stoel hou". Dit gaan oor 'n gewilde en begaafde hoofseun wie se ongesonde obsessie met 'n jong onderwyseres hom byna sy lewe kos. Vermeulen het in 2002 goud gewen vir Geraamtes dra nie klere nie. Jan woon in Dispatch.
Mamello van Lebohang Jeanet Pheko.
Dumisani Hlatswayo se Imibala Yothando
Goud is toegeken aan die Zoeloeskrywer Dumisani Hlatswayo vir Imibala Yothando ("die kleure van liefde"), wat deur die keurders beskryf is as "'n onneersitbare verhaal van liefde, verraad, jaloesie en grootword in die era van sosiale media". Die hoofkarakter, Sinenhlanhla, word na 'n nuwe skool in Soweto gestuur waar sy deur 'n kuberboelie geteister word. Dumisani woon in Somerset-Oos.